medieval-data/medieval-letters huggingface dataset:
XIV.  Bulla pro ecclesia Magalonensi.   (Laterani, Dec. 10.) [  Gall. Christ.,  VI, Instrum., 357.]
Author: Anastasius IV

ANASTASIUS episcopus, servus servorum Dei venerabili fratri RAIMUNDO Magalon. episcopo, ejusque successoribus canonice substituendis in perpetuum salutem et apostolicam benedictionem.

In eminenti apostolicae sedis specula, disponente Domino, constituti, ex injuncto nobis officio fratres nostros episcopos tam vicinos quam longe positos debemus diligere, et ecclesiis sibi a Deo commissis suam justitiam observare. Eapropter, dilecte in Christo frater episcope, tuis justis petitionibus gratum impertientes assensum, praefatam Magalon. ecclesiam, cui Deo auctore praeesse dignosceris, ad exemplar praedecessoris nostri bonae memoriae Urbani II, sub B. Petri et nostra protectione suscipimus et praesentis scripti patrocinio communimus, statuentes ut quascunque possessiones et quaecunque bona eadem in praesenti juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, Deo propitio, poterit adipisci, firma vobis et per vos eidem Ecclesiae illibata permaneant, in quibus haec propriis duximus exprimenda vocabulis. Ipsam eamdem Magalonensem ecclesiam canonice regendam, et disponendam tibi tuisque successoribus confirmamus, atque ecclesiam S. Baudilii de Montesevo, et universa quae ad Magalon. episcopum, seu ad fratrum ibi degentium communiam juste pertinere noscuntur. Praeterea ejusdem praedecessoris nostri vestigia sequentes, Melgorii comitatus curam vobis injungimus, et vos censum annuum ab illis, qui per manum Romani pontificis tenentur, exigatis, et si comitum, et ipsius comitatus haeredum successio desierit, nostra, nostrorumque successorum vice comitatum ipsum regendo disponatis. Decernimus ergo, etc. Datum Laterani, per manum Rolandi sanctae Romanae ecclesiae presbyteri cardinalis et cancellarii, IV Idus Decemb., indict. II, anno Incarnat. Domini 1153, pontificatus vero domni Anastasii papae IV anno primo.
XV.  Privilegium pro Ecclesia S. Victoris Massiliensis.   (Laterani, Dec. 20.) [L'  Antiquité de l' Eglise de Marseille,  I, 471,]
Author: Anastasius IV
Date:  [RAIMUNDO] [PONTIO] [GUILLELMO]

ANASTASIUS episcopus, servus servorum Dei, venerabilibus fratribus R. Arelatensi, P. Aquensi, et G. Ebredunensi archiepiscopis et caeteris episcopis per provinciam constitutis, etc.

Quamobrem fraternitatem vestram rogamus atque praecipimus, ut possessiones omnes quas idem monasterium per quadraginta et eo amplius annos quiete tenuisse cognoscitur, decimas etiam quas post ejusdem temporis spatium in Ceresta cathedra, Almis, Nantis vel aliis locis per provinciam constitutis pacifice tenuisse probatur, quietas ei etiam inposterum dimittatis, etc.

Notes: ( La décision du pape est conçue en ces termes: )
XVI.  Ad Andream archiepiscopum, P. comitem, clerumque ac populum Ragusanum.   (Laterani, Dec. 25.) [FARLATI,  Illyr, sacr.,  VI, p. 65.]
Author: Anastasius IV

ANASTASIUS episcopus, servus servorum Dei, venerabili fratri A. archiepiscopo, et dilectis filiis P. comiti et universo clero et populo Raguseorum, salutem et apostolicam benedictionem.

« Eos hic commendat propter exhibitum Henrico S. Romanae Ecclesiae subdiacono et legato pontificio honorem atque praestitam ejus mandatis praeceptisque pontificis nomine delatis obedientiam, tum subdit: » Et quoniam longum est omnia quae vobis dicenda sunt, praesenti observationi committere, depositionis et interdicti sententiam ab eo in quosdam fratrum nostrorum episcoporum, pro eo quod vocati ad concilium ejus accedere contempserunt, auctoritate prolatam, a vobis noveritis ratam haberi; depositionis in Tristinen. et Dulichinens., interdicti vero in Catharinensem; excommunicationis quoque sententiam quam in Catharinensem comitem promulgavit ratam habemus, et donec episcopum suum Ecclesiae vestrae, sicut debet, obedire permittat, ab universitate vestra praecipimus observari. Ad haec devotionis, etc. Dat. Laterani, VIII Kal. Januarii, etc.

Notes: (Drivastensem)
XVII.  Ad episcopos Galliae.--Adversus comitem Nivernensem et oppidanos Vizeliacenses   (Laterani, Dec. 25.) [MANSI,  Concil.  XXI, 777.]
Author: Anastasius IV

ANASTASIUS episcopus, episcopis Galliae.

Quando peccata, in quibus culpa est relaxare vindictam, ab aliquibus suggerente diabolo committuntur, tanta est eis imponenda correptio, ut ipsi, poena docente, cognoscant quam grave fuerit quod patrarunt, et caeteros a similibus praesumptionibus ecclesiasticae correptionis timor inhibeat. Inde siquidem est, quod praedecessor noster beatae memoriae Eugenius papa per apostolica scripta tibi, frater episcope Lingonensis mandavit, quatenus Nivernensem comitem, super immanitate tyrannidis, quam in Vizeliacensi monasterio, quod utique B. Petri juris existit, feritate barbarica exercuerat, ut resipisceret districtius commoneres, et si a tanta nequitia nollet desistere, in eum et in Burgenses Vizeliaci excommunicationis, et in terris ipsius comitis, interdicti sententiam promulgares. Sed sicut audivimus quibusdam occasionibus, mandatum ipsius, unde non modicum admiramur, nondum est ex toto completum. Et ideo nos, qui, divina disponente clementia, in officio ei apostolatus successimus, quoniam praefatum monasterium, tanquam speciale patrimonium B. Petri, cogimur defensare, memorati praedecessoris nostri vestigiis inhaerentes, venerabili fratri nostro Petro Bituricensi archiepiscopo dedimus in mandatis, ut nisi praefatus comes ab eo commonitus, damna, quae ipsi monasterio intulit, in integrum emendaverit, ac locum ipsum in pace ac libertate sua dimiserit, tam ipsum comitem, quam Burgenses Vizeliac. qui tantae nequitiae factores existunt, excommunicationi auctoritate nostra subjiciat, et in tota terra ejus, praeter baptisma parvulorum et morientium poenitentias, omnia divina prohibeat celebrari. Praesentium itaque vobis auctoritate mandamus, quatenus et sententiam ipsam, postquam vobis ab eodem fratre denuntiata fuerit, firmiter observetis, et per vestras parochias observari inviolabiliter faciatis. Datum Laterani, VIII Kal. Januarii.
XVIII.  Ad Pontium Vizeliacensem abbatem.--De eodem argumento.   (Laterani, Dec. 25.) [MANSI,  Concil.,  XXI, 777.]
Author: Anastasius IV

ANASTASIUS episcopus, Pontio abbati Vizeliacensi.

Super contritione, persecutione, atque angustia, quam pro commissa tibi ecclesia et pro justitia pateris, devotioni tuae paterno affectu compatimur: et in quibus secundum Deum possumus, grata tibi volumus subsidia ministrare. Inde est quod juxta votum et petitionem tuam, litteras nostras tam archiepiscopis quam episcopis regni Francorum, et regi, comitibus, atque baronibus, quemadmodum tua devotio requirebat, studuimus destinare: quarum continentiam ex transcriptis poteris evidenter agnoscere. Si ergo, dilecte in Christo fili, tu pro domo Israel tribulationibus subjaces, debes sperare quod dabit Dominus de tribulatione auxilium, et in ipsius misericordia confidentes de omni pressura eripiet, et ad portum quietis gratia sua perducet. Age ergo, fili, et murum tutissimum te pro ecclesia tua, sicuti hactenus, ita et deinceps, non pigriteris opponere: imo contra eos qui fidem penitus abnegarunt, quos etiam excommunicationis vinculo praecepimus innodari, viriliter studeas dimicare; et donec excommunicati fuerint, si te super aliquo in jus forsitan voluerint evocare, nobis inconsultis nullatenus eis respondeas. Adjicientes etiam tibi mandamus, et auctoritate apostolica inhibemus, ut in ecclesia nostra de Vizeliaco, quae proprium allodium B. Petri esse dignoscitur, nullam concessionem, nisi ex mandato nostro, comiti Nivern. facere audeas. Datum Laterani, VIII Kal. Januarii.
XIX.  Ad Odonem Burgundiae ducem, ut Vizeliacenses oppidanos excommunicatos habeant.   (Laterani, Dec.?) [DU CHENE,  Hist. généalog. des ducs de Bourgogne, Preuv.,  p. 40.]
Author: Anastasius IV

ANASTASIUS episcopus, servus servorum Dei, dilectis filiis nobilibus viris ODONI duci Burgundiae, H. comiti, A. de Borbone, GUILLELMO comiti Cabilonensi, RAYMUNDO fratri ducis, R. comiti de Joviniaco, G. de Donziaco, R. de Rubeomonte, D. de Luziaco, A. de Monteregali, S. vicecomiti Senonensi et filiis ejus G. et B., G. vicecomiti Castrilandonis, G. de Vergiaco, O. de Tilio, HUG. de Monte Sancti Joannis, salutem et apostolicam benedictionem.

Ad notitiam vestram jamdiu credimus pervenisse, quod pro immanitate crudelitatis et barbarica tyrannide quam perjuri et proditores burgenses de Vizeliaco in dominum suum dilectum filium Pontium abbatem Vizeliacensem et in ipsum monasterium exercuerunt, et adhuc non desinunt exercere, a corpore Christi, quod est Ecclesia, quasi membra putrido mandato sanctae recordationis Eugenii papae sint gladio divini verbi praecisi. Quod ipsi pro nihilo reputantes, ac si adversus Dominum se fallaci potentia existiment praevalere, adhuc in sua nequitia contumaciter, non impune tamen perdurant; putantes forsitan quod apostolicae sedis patrocinium aliquando eidem ecclesiae subtrahatur. Nos igitur eorum iniquitatem districte pensantes, in ira tamen nostra misericordiam continentes, manus nostras super eos ad praesens non plus duximus aggravare. Nobilitati tamen vestrae per apostolica scripta mandamus quatenus praedictos burgenses tanquam perjuros, proditores et excommunicatos in nundinis et mercatis terrarum vestrarum recipi omnino prohibeatis, imo a quibuscunque vestrorum hominum poterint inveniri, capi et rebus suis praecipitatis penitus spoliari.
XX.  Hugoni Senonensi archiepiscopo, Godefrido Lingonensi, Theobaldo Parisiensi, et Henrico Trecensi, episcopis, de burgensibus Vizeliacensibus eadem quae superiori epistola mandat.   (Laterani, Dec.?) [MANSI,  Concil.,  XXI, 774.]
Author: Anastasius IV

Ad notitiam vestram, etc.
XXI.  Ad Petrum Bituricensem archiepiscopum.--Ut comitem Nivernensem, nisi resipuerit excommunicet.   (Laterani, Dec.?) [MANSI,  Concil.,  XXI, 775.]
Author: Anastasius IV

ANASTASIUS episcopus, P. Bituricensi archiepiscopo.

Immanem crudelitatem et barbaricam saevitiam quam Nivernensis comes in Vizeliac. monasterium, ac si contra Dominum, adversus sponsam suam sacrosanctam Ecclesiam, ejus potentia debeat praevalere, adhuc exercere non desinit, tua fraternitas, ut credimus, pro sua saltem magnitudine recognoscit. Contra quam cum praedecessor noster sanctae recordationis Eugenius papa apostolicae sedis antidota praeparasset, et voluisset eum corripere, a tanto morbo sanari non meruit, quoniam pertransiit in affectum cordis, et obscuratum est insipiens cor ejus, ut, juxta verbum propheticum, videns non videat, et intelligens quae Dei sunt, nequaquam intelligat. Nos igitur qui divina dispensante clementia memorato praedecessori nostro in sede apostolatus successimus, quoniam praefatum Vizeliacense monasterium tanquam B. Petri allodium cogimur defensare, et praedicti comitis ac omnium Christianorum salutem paterna charitate sitimus, atque de tuae fraternitatis prudentia et honestate fiduciam non modicam obtinemus: per praesentia scripta charitatis tuae mandamus, quatenus remota dilatione districte commoneas, ut damna quae ipsi monasterio intulit, cum integritate resarciat, et locum ipsum in pace ac libertate sua dimittat. Eidem etiam comiti ex parte nostra denuntia, ne, pro exhibenda justitia alicui suorum hominum, abbatem Vizeliacensem ad suam praesentiam venire compellat: nisi prius in ejusdem abbatis curia cognoscatur alicui suorum hominum justitiam denegasse. Quod si infra triginta dies post tuam commonitionem, quae supradiximus, neglexerit adimplere; ad locum unde in auribus ipsius de facili valeat resonare, cum religiosis et prudentibus viris accedat: et populi coetu in ecclesia congregato, accensis candelis, in personam ejus et perfidorum Burgensium de Vizeliaco solemniter auctoritate apostolica excommunicationis sententiam absque omni appellationis remedio proferas, ut praeter baptisma parvulorum et morientium poenitentiam, in omnibus terris ejusdem comitis omnia divina officia prohibeas celebrari. Adjicientes etiam tibi mandamus, ut sententiam ipsam venerabilibus fratribus nostris Hu. Senonensi archiepiscopo, G. Nivernensi episcopo, G. Lingonensi, He. Eduensi, Henr. Trecensi, et A. Antissiodorensi, episcopis, per tuas litteras ex parte nostra firmiter denunties observandam. Nos siquidem per apostolica eis scripta mandavimus, ut eamdem sententiam post tuam denuntiationem per suas parochias inviolabiliter faciant observari. Litteras vero quas praedictis fratribus nostris, Lingonensi, Eduensi, Nivern. Antissiod. episcopis misimus, per tuos eis nuntios facias praesentari.
XXII.  Ad Ludovicum VII, Francorum regem.--Adversus comitem Nivernensem, et oppidanos Vizeliacenses.   (Laterani, Dec.?) [MANSI,  Concil.,  XXI, 776.]
Author: Anastasius IV

ANASTASIUS episcopus, LUDOVICO regi.

Quoniam jam a retroactis temporibus de tua regia magnificentia nobis et sacrosanctae Romanae Ecclesiae bona sunt plurima nuntiata; nobilitatem tuam, tam hi qui in apostolatus officio praecesserunt, quam nos, per omnia dileximus; et qui adhuc ex divina voluntate sumus superstites, diligimus, et honorem tuum in quibus secundum Deum possumus, cupimus augmentari. Eapropter, charissime in Christo fili, quemadmodum praedecessor noster sanctae memoriae Eugenius papa, ita et nos pro Vizeliacensi monasterio apostolica tibi scripta dirigimus: mandantes et in Domino commonentes, ut Nivernensem comitem, qui feritate barbarica saevire adversus praefatum monasterium non desistit, districte commoneas, ut memorato monasterio damna quae intulisse dignoscitur, in integrum studeat emendare, et locum suum in pace ac libertate sua dimittat. Si vero aliquam justitiam in eodem monasterio se habere confidit, suam postmodum mandato nostro poterit obtinere justitiam. Quod si in sua pertinacia induratus, haec effectui mancipare contempserit, nos in personam ejus, et Burgensium Vizel. excommunicationis sententiam sine appellationis remedio praecipimus promulgari, et in tota terra ipsius, praeter baptisma parvulorum et morientium poenitentias, omnia divina officia penitus prohiberi. Quocirca per praesentium latorem tibi mandamus, quatenus extunc ab eo tanquam excommunicato abstineas, et Burgenses ipsos ab omnibus feriis regni tui sub banno tuo penitus prohibens, a quibuscunque inveniri poterunt, capi, et rebus suis spoliari, sicut perjuros et ecclesiae turbatores, justitiae zelo praecipias. Praeterea nihilominus industriae tuae mandamus, quatenus praefatum monasterium Vizeliac. pro alicujus falsa suggestione nullatenus aggraves: imo pro B. Petri et nostri reverentia, ipsum tanquam ejusdem principis apostolorum patrimonium, ab omni hoste studeas defensare. Ad haec, devotionem tuam nullatenus latere volumus quod nos dilecto filio nostro Vizeliacensi abbati dedimus in mandatis ut memorato comiti in monasterio nostro nullam prorsus concessionem facere audeat. Valete.
XXVII.  Ad Engebaldum Turonensem archiepiscopum.--Mandat ut G. Trecorensem episcopum evocet et ejus vitam discutiat.  [MANSI,  Concil.,  XXI, 773.]
Author: Anastasius IV

ANASTASIUS episcopus, servus servorum Dei, venerabili fratri E. Turon. archiepiscopo salutem et apostolicam benedictionem.

Si honorificationi commissi tibi pontificalis officii ea diligentia qua oportet intenderes, si correctioni eorum quae de his qui sub tua provisione insistunt dicuntur enormia debita sollicitudine immineres, vita et conversatio fratris nostri G. Trecorensis episcopi non remansisset usque nunc sub tuis oculis indiscussa. De cujus utique actibus ad aures nostras talia pervenerunt, quae de qualibet persona in clericali ordine constituta et audire opprobrium, et referre lamentabile videretur. Bonorum quidem Ecclesiae suae dilapidator asseritur, et sacros ordines contra decreta sanctorum Patrum dicitur distribuisse. Praeterea Simoniae ac perjurii crimine, multisque aliis piaculis perhibetur usque adeo irretitus, ut, quod dicere sine nimia mentis afflictione non possumus, juxta vocem prophetae factus sit tanquam subcinericius, qui non reversatur. In quo facto illi de commissione horum excessuum, tibi vero est de taciturnitate timendum: dum speculator datus a Domino domui Israel, ita irrequisitos tantos excessus incorrectosque dimittis, ut parietem peccatorum, quem deberes evertere, linire potius juxta vocem propheticam videaris. Quoniam igitur sustinere nec volumus, nec debemus, ut praefati episcopi vita diutius remaneat indiscussa, per praesentia scripta fraternitati tuae mandamus quatenus prudentibus aliquibus et religiosis viris ascitis, aut dictum episcopum et clerum ecclesiae suae tuo jubeas conspectui praesentari, et diligenti conversationis et actuum illius facta discussione, si vel aliquo crimine apparuerit irretitus, vel sacros ordines contra statuta canonum inventus fuerit celebrasse, ab officio suo suspensum ad praesentiam nostri apostolatus transmittas; ut nos quid in eo fuerit puniendum juxta constitutiones canonicas puniamus. Volumus autem ut tam tu quam alii episcopi vel abbates, quos ad discutienda illius opera evocaveris, quidquid veritatis exinde inveneritis per scripta vestra studeatis nobis plenius indicare. Sane cum tales de illo rumores aures etiam, ut dicitur, felicis memoriae papae E. praedecessoris nostri multorum proborum fuerint relatione aspersae, ille . . . rectione sua usque nunc omiserit cogitare; pervidendum nobis est, ut de dissimulatione tam tristium nuntiorum non videamur a districto judice arguendi.

Notes: (Ose. VII)
XXX.  Ad abbatissam Sancti Deodati.--Ut abbati Vulturnensi obedientiam praestet.   (MURATORI,  Rer. Ital. Script.,  I, II, 520.)
Author: Anastasius IV

ANASTASIUS episcopus, servus servorum Dei, A. abbatissae Sancti Deodati.

Dilectus filius noster Elias abbas Sancti Vincentii, illam obedientiam, quam antecessores ejus in commissa tibi Ecclesia semper habuisse noscuntur, et quam tu ipsa olim dependisti, a te sibi asserit denegari. Quoniam igitur nos eidem abbati, tanquam speciali filio nostro, jura sua illibata volumus, per praesentia tibi scripta mandamus, quatenus debitam obedientiam et reverentiam, quam illae, quae ante te commissae tibi Ecclesiae regimen tenuerant, antecessoribus ejus exhibuerunt, et quam tu ipsa ei et antecessoribus ejus exhibuisti, charitate servata, eidem semper exhibeas, et de jure suo aliquid subtrahere non praesumas.

Notes: (unde miramur)
XXXV.  Ad Gregorium episcopum et canonicos Lucenses.   (Laterani, Jan. 16.) [BALUZ.,  Miscell.,  ed. Mansi, IV, 595.]
Author: Anastasius IV

ANASTASIUS episcopus, servus servorum Dei, venerabili fratri G. episcopo, et dilectis filiis nostris canonicis Lucanis salutem et apostolicam benedictionem.

Ex quo in ecclesia S. Fridiani sacra fuit instituta religio talem odorem de sua conversatione fratres ipsius loci dederunt, ita religione sua illustraverunt Ecclesiam Dei, ut multi qui computruisse videbantur sicut jumenta in stercore suo, cucurrerint per eos in odorem unguentorum ipsorum, et in eorum vita veri luminis splendorem acceperint, cujus ducatu ad patriam fraternae beatudinis remearent. Hinc fuit quod antecessores nostri eamdem ecclesiam hactenus sicut specialem filiam dilexere, et temporaliter et spiritualiter curaverunt jugiter exaltare. Quorum nimirum et nos vestigiis inhaerentes locum ipsum non minori affectu, non impari charitate amplectimur; et fovere illum, exaltare ac defendere, quantum divina gratia dederit exoptamus, ita charos ipsius loci fratres habentes, ut qui eos offenderet, Romanam Ecclesiam offenderet; et qui eos tetigerit, pupillam nostri oculi a nobis tangere reputetur. Unde magnam amaritudinem in animo nostro concepimus quod quosdam parochianorum vestrorum, illo suggerente qui . . . . . . omnes filios superbiae in tantam vexationem conversos audivimus, ut congregato coetu in ecclesiam S. Salvatoris de Mustolio, quae ipsorum juris esse dignoscitur, impetum facientes, fregerint portas Ecclesiae ac personas clericorum voluerint inhoneste tractare; super quo miramur plurimum, et toto pectore contristamur, non plus pro illorum perditione qui, diabolo instigante, in tantae superbiae praecipitium convertuntur, quam pro vestro periculo, qui religiosorum injuriam subsannantes iniquos viros in illos nullo zelo rectitudinis exarsistis. Nos igitur, quia injurias saepe dictorum fratrum et molestias, nostras proprias reputamus, et tantam praesumptionem nullo modo possumus relinquere impunitam, per praesentia vobis scripta mandamus, quatenus in ultionem tantae nequitiae ferventius insurgatis, et congregato coetu ecclesiae in die solemni, candelis accensis omnes illos qui caput hujus malitiae exstitere, tu, frater episcope, vinculo excommunicationis astringas, et donec de tanta praesumptione satisfacturi apostolico se conspectui cum tuis litteris repraesentent, per totam tuam dioecesim sicut excommunicatos facias evitari; alios etiam dure corripias et ad satisfactionem venire compellas. Videat autem fraterna tua discretio, ut hanc iniquitatem non inveniaris aliqua dissimulatione negligere, sed eam juxta tui officii debitum ope ac veritate vigilantius insequaris. Alioquin non in mansuetudine, sed in asperitate faciemus te, auctore Deo, cognoscere, quoniam de ipsis, tanquam specialibus filiis nostris, sollicitudinem et curam habemus; et non patimur eis ab aliquo fratrum nostrorum contra suos malefactores praesidium sacerdotale negari. Data Laterani XVII Kal. Februarii.
XXXVI.  Beraldo abbati monasterii S. Sixti Placentini usum mitrae concedit.   (Laterani, Jan. 23.) [CAMPI,  Hist. di Piac.,  II, 353.]
Author: Anastasius IV

ANASTASIUS episcopus, servus servorum Dei, dilecto filio BERALDO, abbati Sancti Sixti salutem et apostolicam benedictionem.

Et charitatis debito provocamur, et apostolicae sedis benignitate, ac benevolentia incitamur, honorem fratribus exhibere, et specialibus S. R. E. filiis specialioris praerogativae gratiam elargiri, ut hominibus spectabiliores appareant, et commissas sibi ecclesias apostolicae dilectionis familiaritate suffulti tutius regant, atque ipsorum subditi majorem eis reverentiam, et honorem exhibeant. Sic itaque, dilecte in Domino fili Beralde, abbas de S. Petri, et nostrae dilectionis gratia te disposuimus honorare. In praecipuis ergo ecclesiae tuae festivitatibus tam in processione, quam infra sacra missarum solemnia ex apostolicae sedis liberalitate usum mitrae ecclesiae tuae concedimus. Dat. Laterani X Kalend. Februarii.
XXXVIII.  Privilegium pro parthenone S. Spiritus Paraclitensi.   (Laterani, Jan. 26.) [Abaelardi Opp., 353.]
Author: Anastasius IV

ANASTASIUS episcopus, servus servorum Dei, dilectis in Christo filiabus HELOISAE abbatissae, caeterisque sororibus in oratorio Sancti Spiritus, quod in pago Trecensi, in parochia Quinceii supra fluvium Arduconem situm est, divino famulatui mancipatis tam praesentibus quam futuris, etc. Ex dono Gauterii Rungifer, quatuor arpennos prati et quatuor arpennos terrae, quadraginta solidos census et corveas, etc. A Godefrido monetario, decem solidos census, a Fulcherio Pentecoste, et quidquid habebat in furno allodii. Quinquaginta solidos census a defuncto Stephano vicario et Andrea nepote suo. Quinque solidos census, a defuncta Aalis. Decem solidos census a Petro de Porta. Quidquid habetis apud Sulimatum et apud Pontem. Ab uxore Gualterii de Fontineto, viginti solidos census in terris Corileti. Loca vero de Triagnello, et Pomario, et Leavalle, quemadmodum vobis rationabiliter concessa sunt, etc.

Datum Laterani, per manum Rolandi sanctae Romanae Ecclesiae presb. card. et cancellarii, VII Kal. Febr., ind. II, Incarnat Dom. an. 1153, pontif. vero D. Anastasii IV papae anno II.

Notes: ( ut in

praecedenti Eugenii III epist. data an. 1147, Nov.
1.--Vide Patrologiae t. CLXXX. )